<classify> SHIRIKA la Umeme Tanzania TANESCO limeuhakikishia uongozi na wananchi wa Mkoa wa Ruvuma kuwa litaendelea kuboresha hali ya upatikanaji wa umeme ili wanaRuvuma waendelee kupata huduma bora.Aidha, limetoa shukrani kwa Mkuu wa Mkoa wa Ruvuma, Christine Mndeme na wadau wengine wa maendeleo kwa kuhamasisha uwekezaji wa viwanda mkoani humo kwa kutumia nishati ya umeme.Hayo yamo katika taarifa kwa umma iliyotolewa jana na Tanesco ikitoa ufafanuzi kuhusu taarifa iliyotolewa kupitia mitandao ya kijamii kuwa Bodi ya Wakurugenzi ya Tanesco imesikitishwa na matumizi madogo ya umeme hali inayosababisha kukatika umeme mkoani Ruvuma. Taarifa hiyo kwa umma ilieleza kuhusu hali halisi katika Mkoa wa Ruvuma kupitia Mradi wa Makambako Songea ambao ni mradi wa ujenzi wa njia ya umeme ya msongo wa kilovolti 220 uliogawanyika katika sehemu tatu.Ilizitaja kuwa ni ujenzi wa njia ya usafirishaji umeme ya msongo wa kilovolti 220 Makambako hadi Songea ambao umekamilika kwa asilimia 100 na ujenzi na upanuzi wa vituo vya kupoza na kusambaza umeme vya Makambako, Madaba na Songea, pia na umekamilika kwa asilimia 100.Ujenzi wa kilometa 900 za njia za usambazaji umeme katika vijiji 122 vilivyopo katika mikoa ya Njombe na Ruvuma ambao matarajio ni kuunganisha wateja wapatao 22,700, lakini hadi sasa ni wateja 7,035 tu ndio waliounganishwa umeme sehemu hii ya mradi bado haijakamilika, ilieleza taarifa ya Tanesco. Iliongeza kuwa Tanesco inatarajia baada ya sehemu ya tatu ya mradi kukamilika na wateja kuongezeka, matumizi ya umeme pia yataongezeka.Aidha, taarifa hiyo ilieleza kuwa sababu zinazoweza kusababisha kukatika kwa umeme ni kutokana na hitilafu katika mashine za kuzalisha umeme au kutokana na hitilafu kwenye njia za usafirishaji au kusambaza umeme kutokana na sababu mbali mbali, ikiwemo kukatika kwa waya kunakosababishwa na kuangukiwa na miti au nguzo kuanguka kutokana na sababu mbalimbali.Tatu, umeme unaweza kukatika kutokana na kuzidiwa overload kwa njia za usafirishaji au usambazaji umeme. Nne, umeme unaweza kukatika kutokana na wateja kuwa na matumizi madogo ikilinganishwa na umeme unaofika kwenye kituo kinacho mhudumia overvoltage, ilifafanua Tanesco.Ilisema kuwa miundombinu yote ya Tanesco inadhibitiwa na vifaa ambavyo vimewekwa katika kiwango maalumu ambacho kikizidi au kikipungua kifaa hicho, hukata umeme ili kulinda kifaa hicho. Taarifa hiyo ya Tanesco ilifafanua kuwa haikuwa nia ya Tanesco wala Bodi kusababisha mkanganyiko uliojitokeza, na uongozi unaomba radhi kwa usumbufu uliojitokeza.  <topic>: KITAIFA 